Žiadosť o poskytnutie pomoci z Kohézneho fondu
pre projekt
“Prešov – pitná voda a kanalizácia v povodí Torysy“
(Kohézny fond –  životné prostredie – vodné hospodárstvo)

	Projekt „Prešov – pitná voda a kanalizácia v povodí Torysy” bol vypracovaný v súlade s Národným environmentálnym akčným plánom (NEAP II), Stratégiou SR pre Kohézny fond 2004-2006 – sektor životného prostredia.
	Predmetný projekt vo forme štandardnej žiadosti o poskytnutie pomoci z KF predložil minister životného prostredia SR ministrovi výstavby a regionálneho rozvoja ako vedúcemu predstaviteľovi Riadiaceho orgánu pre KF dňa 31. mája 2004.
	Súčasťou predmetnej žiadosti je podrobný technický popis projektu s jeho objektovým členením a rozsahom požadovaných prác. Súčasťou žiadosti je štúdia uskutočniteľnosti, finančná a ekonomická analýza, finančný plán, vplyv projektu na zamestnanosť a životné prostredie. 
	Za implementáciu projektu bude zodpovedná Implementačná agentúra environmentálnych investičných projektov Ministerstva životného prostredia SR spolu s konečným prijímateľom pomoci. 
	Konečným prijímateľom pomoci je Východoslovenská vodárenská spoločnosť, a. s.
Projektom dotknutá oblasť zahŕňa 4 mestá (Prešov, Sabinov, Lipany a Veľký Šariš) a 34 obcí (Brezovička, Vysoká,Oľšov, Dačov,Kamenica,Jakubova Vola,Drienica,Ražňany, Uzovský Šalgov, Jarovnice, Uzovské Pekľany, Ostrovany, Kojatice,Malý Šariš, Župčany, Svinia, Dulová Ves, Ruská N. Ves, Drienovská N. Ves, Drienov, Nová Polhora, Vtáčkovce, Chrastné, Hrašovík, Abranovce, Kokošovce, Vyšný Slavkov, Nižný Slavkov, Tichý Potok, Brezovica, Torysa, Červenica pri Sabinove, Krivany a Kendice) a celkovo sa dotkne vyše 200 tis. obyvateľov.

Celkovým cieľom projektu je ochrana životného prostredia a podpora ekonomického a sociálneho rozvoja okresu Prešov. 

V oblasti, ktorá zahŕňa realizáciu projektu, vzniknú ekonomické prínosy počas výstavby. Pre lokálnu ekonomiku bude prínosom výstavba vodovodu a kanalizácie z dôvodu vzniku pracovných miest. Dokončením projektu sa zlepší ekonomický rast, aj mikro,  aj makroekonomické ukazovatele.
•	Možný dopad na počet nových podnikov, ktoré môžu byť založené v oblasti, ktorá zahŕňa realizáciu projektu. Táto oblasť je vhodná na rozvoj turistického ruchu. Po dokončení vodovodov, kanalizácie a ČOV vytvoria sa podmienky na prílev nových investícií. 
•	Vybudovanie a rekonštrukcia vodovodov zabezpečí prívod kvalitnej pitnej vody pre obyvateľstvo, čím sa zlepší jeho zdravotný stav. Vybudovanie, resp. rekonštrukcia kanalizácie a vybudovanie  čistiarní odpadových vôd bude mať pozitívny vplyv na životné prostredie - zredukuje sa únik splášok do zeme a zníži sa riziko kontaminácie podzemných vôd aj povrchových vôd. Taktiež sa zredukuje alebo sa celkom eliminuje zápach splaškových vôd.

K naplneniu vytýčených cieľov boli navrhnuté nasledovné opatrenia: 
	
1.	Výstavba a rekonštrukcia vodovodných sietí a ich napojenie na Východoslovenskú vodárenskú sústavu
2.	Výstavba a rekonštrukcia kanalizácie a ich napojenie na čistiarne odpadových vôd
3.	Výstavba, intenzifikácia a sanácia čistiarni odpadových vôd
	Realizácia projektu prispeje k uplatňovaniu nasledovných smerníc Európskej únie:
•	91/271/EHS o čistení mestských odpadových vôd 
•	2000/60/ EHS rámcová smernica o vodách
•	75/440/ EHS o kvalite povrchovej vody určenej na odber pitnej vody
•	86/278/ EHS o využití kalov z kanalizácií v poľnohospodárstve
•	78/689/ EHS o kvalite vody pre sladkovodné ryby
•	76/160/ EHS o kvalite vody určenej na kúpanie
•	98/83/EHS o pitnej vode 
	Vzhľadom na uvažované investičné aktivity je finančný plán nasledovný:
Položka	v  €	v  Sk	
Celkové vyčíslené náklady projektu vrátane DPH	61 388 560	2 498 514 392	
Celkové predpokladané náklady projektu	51 587 060	2 099 593 342	
Celkové oprávnené rozpočtové náklady projektu 	50 708 260	2 063 826 182	
Nenávratný finančný príspevok z KF	43 102 020 	1 754 261 982	
Národné spolufinancovanie (štátny rozpočet) 	5 070 830 	206 389 781	
Národné spolufinancovanie (konečný prijímateľ - úver)	2 535 410	103 191 187	
	Pre ilustráciu uvádzame celkové vyčíslené náklady projektu vrátane DPH, ináč všetky ostatné náklady sú v celom materiáli uvádzané bez DPH. Investičné náklady sú v cenovej hladine 1. kvartál 2004 a sú prepočítané priemerným kurzom NBS za mesiac január 2004, čo je 40,7 Sk/ 1€. 
	Začiatok prác je plánovaný na rok 2006 a jeho ukončenie sa plánuje v roku 2010.
	Podľa odhadu bude počas fázy výstavby projektu priamo vytvorených 125 pracovných miest a nepriamo 55 pracovných miest v očakávanej dĺžke trvania 60 mesiacov. Po ukončení fázy výstavby projektu bude priamo vytvorených 10 miest a nepriamo 4 stále pracovné miesta. Uvedené pracovné miesta sa chápu ako pracovné miesta na plný pracovný úväzok.
	Obstaranie prác na realizáciu uvedených aktivít, ako aj služieb na odborný dohľad nad plnením podmienok budúcej zmluvy o dielo, bude podliehať verejnému obstarávaniu podľa zákona č. 523/2003 Z.z. o verejnom obstarávaní. 
	Projekt „Prešov – pitná voda a kanalizácia v povodí Torysy“ bol pripravovaný v súlade so Stratégiou Slovenskej republiky pre Kohézny fond - životné prostredie (pripravovaná na spoločných zámeroch EÚ a SR) a je v zhode so všeobecnými, ale aj vecnými kritériami, ktoré dokazujú jeho opodstatnenosť. 
Pre prípravu tohto projektu neboli použité žiadne prostriedky VÚC, prostriedky zo štátneho rozpočtu alebo z fondov EÚ.
	Projekt nesúvisí s iným programom, projektom, či opatrením financovaným zo ŠF a nebola požadovaná finančná pomoc z iných zdrojov ES, či EIB.